ສະພາປະຊາຊົນ ນະຄອນຫຼວງວຽງຈັນ ໄດ້ດຳເນີນກອງປະຊຸມຝຶກອົບຮົມວຽກງານສ້າງຄວາມເຂັ້ມແຂງໃຫ້ແກ່ສະມາຊິກສະພາແຫ່ງຊາດ (ສສຊ) ຊຸດທີ IX ປະຈຳເຂດເລືອກຕັ້ງທີ 1 ແລະ ສະມາຊິກສະພາປະຊາຊົນ ນະຄອນຫຼວງວຽງຈັນ (ສສນວ) ຊຸດທີ II ຂຶ້ນ ໃນລະຫວ່າງວັນທີ 27-29 ເມສາ 2022 ໂດຍການເປັນປະທານຂອງທ່ານ ອານຸພາບ ຕຸນາລົມ ປະທານຄະນະສະມາຊິກສະພາແຫ່ງຊາດ ຊຸດທີ IX ປະຈຳເຂດເລືອກຕັ້ງທີ 1, ປະທານສະພາປະຊາຊົນ ນະຄອນຫຼວງວຽງຈັນ ຊຸດທີ II ມີບັນດາທ່ານຮອງປະທານ, ກຳມະການຄະນະປະຈຳ ສະພາປະຊາຊົນ ນະຄອນຫຼວງ, ສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 1 ແລະ ສະມາຊິກສະພາປະຊາຊົນ ນະຄອນຫຼວງ ເຂົ້າຮ່ວມຢ່າງພ້ອມພຽງ.
ທ່ານ ອານຸພາບ ຕຸນາລົມ ໄດ້ກ່າວວ່າ: ຈຸດປະສົງຂອງການດຳເນີນກອງປະຊຸມຄັ້ງນີ້ ເພື່ອເປັນການຍົກລະດັບທັກສະຄວາມຮູ້, ຄວາມສາມາດ ຂອງບັນດາທ່ານຜູ້ແທນປະຊາຊົນ ໃນຂົງເຂດວຽກງານນິຕິບັນຍັດ ໃຫ້ມີປະສິດທິພາບດີຍິ່ງຂຶ້ນ ໂດຍສະເພາະການຈັດຕັ້ງປະຕິບັດພາລະບົດບາດຂອງສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນ ນະຄອນຫຼວງ ເປັນຕົ້ນ: ການຄົ້ນຄວ້າຮ່າງນິຕິກໍາ, ການຕົກລົງບັນຫາສໍາຄັນ ແລະ ການຕິດຕາມກວດກາໃນໄລຍະຜ່ານມາ ກໍມີຫຼາຍດ້ານທີ່ມີການຫັນປ່ຽນຢ່າງຕັ້ງໜ້າ ແລະ ໄດ້ຮັບປະສິດທິຜົນເປັນກ້າວໆ. ແຕ່ຄຽງຄູ່ກັບຜົນສໍາເລັດທີ່ກ່າວມານັ້ນ, ກໍຍັງມີບາງດ້ານທີ່ຕ້ອງເອົາໃຈໃສ່ປັບປຸງໃຫ້ແທດເໝາະກັບຄວາມຮຽກຮ້ອງຕ້ອງການຂອງໜ້າທີ່ວຽກງານໃນໄລຍະໃໝ່ ເນື່ອງຈາກຢູ່ໃນໄລຍະຕົ້ນສະໄໝຂອງສະພາ, ສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນ ນະຄອນຫຼວງ ຈໍານວນໜຶ່ງ ໄດ້ຮັບການເລືອກຕັ້ງໃໝ່, ປະສົບການໃນການຈັດຕັ້ງປະຕິບັດວຽກງານຂອງສະພາແຫ່ງຊາດ ປະຈຳເຂດເລືອກຕັ້ງທີ 1 ແລະ ສະພາປະຊາຊົນ ນະຄອນຫຼວງ ຍັງມີໜ້ອຍ ເຮັດໃຫ້ການເຄື່ອນໄຫວວຽກງານຍັງບໍ່ເຕັມເມັດເຕັມໜ່ວຍ. ດັ່ງນັ້ນ, ເພື່ອຍົກສູງປະສິດທິພາບໃນການປະຕິບັດພາລະບົດບາດການເປັນຕົວແທນແຫ່ງສິດ ແລະ ຜົນປະໂຫຍດຂອງປະຊາຊົນ ໃຫ້ນັບມື້ມີຄຸນະພາບສູງຂຶ້ນ ພ້ອມທັງຍົກສູງບົດບາດຂອງສະພາແຫ່ງຊາດ ແລະ ສະພາປະຊາຊົນ ນະຄອນຫຼວງ ໃຫ້ສູງຂຶ້ນ ຈຶ່ງໄດ້ຈັດກອງປະຊຸມຝຶກອົບຮົມນີ້ຂື້ນ ເຊິ່ງຈະໄດ້ຮັບຟັງບົດຮຽນ ແລະ ແລກປ່ຽນຄໍາຄິດຄໍາເຫັນ ຕໍ່ຫົວຂໍ້ດັ່ງນີ້:
- ບົດຮຽນໃນການຄົ້ນຄວ້າຄຳຮ້ອງຂໍຄວາມເປັນທຳແລະຄຳສະເໜີຂອງປະຊາຊົນ.
- ທັກສະການລົງພົບປະປະຊາຊົນ ແລະ ເຜີຍແຜ່ຜົນສຳເລັດກອງປະຊຸມຂອງສະພາແຫ່ງຊາດ ແລະ ສະພາປະຊາຊົນ ນະຄອນຫຼວງວຽງຈັນ.
- ບົດຮຽນການພິຈາລະນາຮັບຮອງເອົາແຜນພັດທະນາເສດຖະກິດ-ສັງຄົມ ແລະ ແຜນງົບປະມານ ແລະ ບົດສະຫຼຸບຂາດຕົວຂອງອົງການກວດສອບ.
- ບົດຮຽນການຕິດຕາມກວດກາການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດ.
- ບົດຮຽນ ຂັ້ນຕອນການພິຈາລະນາສ້າງນິຕິກຳລຸ່ມກົດໝາຍ.
- ບົດຮຽນການຕິດຕາມກວດກາການຈັດຕັ້ງປະຕິບັດລັດຖະທຳມະນູນ ແລະ ນິຕິກຳລຸ່ມກົດໝາຍ.
(ນາງ ພອນທິບ ອິນທິລາດ)